РЕПУБЛИКА СРБИЈА

ГРАД БЕОГРАД

ГРАДСКА ОПШТИНА ЗВЕЗДАРА

Управа Градске општине

Kaбинет Председника ГО Звездара

Х Број: 020- 111

17.12.2018. године

Б е о г р а д

Булевар краља Александра 77

Председник Градске општине Звездара, на основу Законa о социјалној заштити ("Службени гласник РС", бр. 24/2011), члана 14. и 40. Статута Градске општине Звездара („Службени лист града Београда" " број 43/08, 43/09, 15/10, 13/13, 36/13, 41/13-испр, 40/15 и 132/16), тачке 4.3. Стратешког плана развоја Градске општине Звездара 2015-2020. године, и то Стратешким циљем 2: Подршка друштвеном развоју- Приоритетом 2.2: Подизање нивоа доступности и квалитета социјалних услуга за грађане у стању социјалне потребе, Програма унапређења социјалне заштите на територији ГО Звездара у 2018. години Х број 06-43 од 28.12.2017.године, Одлуке о буџету Градске општине Звездара за 2018. годину („Службени лист града Београда“ број 108/17 и 70/18) и на предлог Комисије за доделу на коришћење пењача уз степенице кориснику инвалидских колица са територије ГО Звездара од 14.12.2018. године, доноси

**ОДЛУКУ О РАСПИСИВАЊУ КОНКУРСА**

**ЗА ДОДЕЛУ НА КОРИШЋЕЊЕ ПЕЊАЧА УЗ СТЕПЕНИЦЕ ТЗВ. ГУСЕНИЧАРА ЗА КОРИСНИКЕ ИНВАЛИДСКИХ КОЛИЦА СА ПРЕБИВАЛИШТЕМ/БОРАВИШТЕМ НА ПОДРУЧЈУ ГРАДСКЕ ОПШТИНЕ ЗВЕЗДАРА**

**I - Коришћење пењача уз степенице тзв. гусеничар**

Расписује се Конкурс за доделу на коришћење 2 (три) пењача уз степенице тзв. гусеничара за кориснике у инвалидским колицима са пребивалиштем/боравиштем на подручју Градске општине Звездара и установе/институције на територији Општине које реализују програме за особе са инвалидитетом. Услуга се реализује са циљем унапређења квалитета свакодневног живота и социјализације особа са инвалидитетом које имају пребивалиште/боравиште на подручју Градске општине Звездара.

**II - Технички опис уређаја**

Гусеничар омогућава пењање уз и спуштање низ степенице особама у инвалидским колицима. Пењање и спуштање се обавља помоћу уређаја такозваног "гусеничара" који се смешта као адаптер испод колица. Гусеничар је тип Антано ЛГ 2004. Намењен је за дизање инвалидских колица уз и низ степенице нагиба до 35 степени. Минимална ширина степеника за кретање је 80 цм, а подеста за окретање 120x120 цм. Степеништа за заобљеним ивицама нису пожељна за овај тип гусеничара, као ни спирална степеништа. Ради на батерије, издрживост батерије 23 спрата. Максимална брзина 15 степеника по минуту. Укупна носивост је до 130 кг. Снага мотора је 300 W. Колица, која могу да користе овај тип помоћи при кретању, су класична механичка колица са великим задњим точковима и наслоном за леђа ширине 33 - 52 цм. Испоручује се са батеријом и пуњачем. Гусеничаром сме да управља само обучена особа (асистент/пратилац) која је физички и психички способна да контролише тежину уређаја и корисника. Гусеничаром сме да управља само пунолетна особа. Уређај је намењен за унутрашњу употребу, није предвиђен за влажну средину. Гусеничар не захтева структуре које су фиксиране за зид.

Ради лакше представе о коришћењу гусеничара, уколико сте у могућности, можете погледати следећи линк <https://www.youtube.com/watch?v=A6hh1B-D3Po>

**III  - Услови за учешће на Конкурсу и потребна документација**

Лице које жели да користи предметни уређај тзв. гусеничар пријављује своју потребу у прописаној форми Комисији за доделу на коришћење пењача уз степенице кориснику инвалидских колица са територије ГО Звездара. Уређај се додељује на коришћење све док постоји потреба корисника за уређајем. Уређај као и батерија имају гаранцију која важи до наведених рокова у техничкој документацији а који ће бити истакнути о уговорима о уступању на коришћење који Општина склапа са корисницима овог помагала. ГО Звездара ће извршити поправке током трајања гарантног рока. Након истека гарантног рока корисник уређаја је у обавези да сам сноси трошкове евентуалних поправки. Корисник уређаја је такође у обавези да Комисији доставља годишњи Извештај о коришћењу гусеничара у прописаној форми. ГО Звездара не сноси одговорност од евентуалних повреда до којих може да дође услед неправилног руковања уређајем.

Прописана документација коју је потребно доставити као и доказе о условима које корисник треба да испуни:

* Попуњен прописани пријавни формулар
* Доказ да имају регулисано пребивалиште или боравиште на територији општине Звездара (потврда МУП-а, фотокопија личне карте или очитана чипована лична карта);
* Фотокопија валидне медицинске документацију као доказ о инвалидитету;
* Копију решења о упису у АПР за правна лица

Изабрани корисници ће приликом преузимања уређаја бити у обавези да потпишу Уговор о коришћењу уређаја који ће ближе дефинисати међусобне обавезе и одговорности,а асистенти/пратиоци корисника гусеничара ће морати да прођу обуку за коришћење коју ће спровести стручна лица и потпишу писмену изјаву о начину коришћења у складу са прописаним упутством које ће добити приликом обуке.

За додатне информације као и преузимање конкурсне документације за учешће на Конкурсу за доделу на коришћење пењача уз степенице тзв.гусеничара, заинтересована лица се могу обратити на телефон бр. 011/3405-722 или лично у канцеларији 208 радним данима од 07:30 до 15:30 часова, у згради Градске општине Звездара, Булевар краља Александра 77, или преко интернет сајта градске општине Звездара www.zvezdara.rs.

**IV - Критеријуми за избор корисника**

Комисија ће предност при одабиру корисника уређаја дати правним или физичким лицима која би уређај користила на локацији/локацијама где уређај може да користи већи број корисника.

Подносиоци захтева могу бити физичка или правна лица. Потенцијални корисници гусеничара су физичка лица или физичка лица у оквиру правног лица (институције, установе, јавна предузећа...) :

* запослене и радно ангажоване,
* незапослене на обуци, преквалификацији, стручном усавршавању, волонтирању,
* ученици и студенти,
* на сталном нестационарном медицинском третману и
* друге особе са инвалидитетом које имају потребу за гусеничарем

Критеријуми за избор корисника су:

* учесталост коришћења уређаја
* укупан број потенцијалних корисника
* континуитет потребе за гусеничарем
* да је активност од значаја  за социјализацију особе са инвалидитетом
* да је активност важна за економско осамостаљивање особе са инвалидитетом
* социо-економски статус подносиоца захтева (породични статус и просечна месечна примања)

Комисија за избор корисника ће на крају конкурса објавити писано образложење у вези избора корисника.

**V  - Рок за подношење докумената**

Пријаве на Конкурс се подносе од 17.12.2018. до 27.12.2018. године радним данима од 7:30 до 15:30 часова на писарници у шалтер сали ГО Звездара или путем поште на адресу: Градска општина Звездара, Булевар краља Александра 77, Београд.

Непотпуне пријаве на конкурс неће се узимати у разматрање.

**VI - Поступак**

 Пријем и преглед приспелих пријава и састављање предлога ранг листе пријављених учесника конкурса у складу са утврђеним критеријумима спровешће Комисија за доделу на коришћење пењача уз степенице кориснику инвалидских колица са територије ГО Звездара у саставу:

1. Мирослав Мариновић, председник
2. Владимир Ђорић, заменик председника
3. Радмила Урошевић, чланица
4. Марија Спасојевић, чланица
5. Драган Пајић, члан

Комисије за доделу на коришћење пењача уз степенице кориснику инвалидских колица са територије ГО Звездара ће разматрати пријаве и по завршетку рада направити Предлог Одлуке о додели пењача на коришћење који ће бити достављен Председнику ГО Звездара на усвајање и доношење коначне одлуке. Комисија ће обавестити подносиоце захтева о донетој одлуци на тај начин што ће иста бити истакнути на огласној табли Општине и непосредно писменим путем сваког учесника појединачно на достављене адресе. Подносиоци захтева/учесници конкурса имају право приговора на Одлуку Председника Градске општине Звездара у року од 3 дана од дана објављивања Одлуке. Приговори се подносе писмено на писарницу у згради Градске општине Звездара. Одлуку по приговорима донеће Веће ГО Звездара у року од 3 дана од дана достављања приговора. Коначну одлуку о додели пењача на коришћење доноси председник ГО Звездара.

Извештај о спроведеном јавном конкурсу Комисија подноси председнику ГО Звездара.

**VI - Објављивање одлуке**

Коначна одлука о додели пењача биће објављена на огласној табли Градске општине Звездара.

с.р.Милош Игњатовић, председник

Градске општине Звездара